《由仪真乘巨舰至京口》
清代·玄烨

长江万里开鸿濛，高樯巨楫乘艨艟。仪真京口路百里，挂帆瞬息凌长风。

汀芦洲树看历历，波恬浪阔光瀜瀜。遄流直下入沧海，远源上与岷峨通。

山川断续合云雾，日月照耀浮虚空。舟行迅速疾飞驶，恍闻击鼓冯夷宫。

柂楼高据极观眺，奇纵豁达舒心胸。年来江汉罢桴鼓，河海清宴绝战攻。

舳舻閒系沙岸侧，水师捲甲悬长弓。羽葆南巡渡扬子，居安更念艰难功。